Gewonde boer ontwapen aanvaller, skiet met dié vuurwapen terug | Maroela Media
'n Bejaarde boer en 'n verdagte is na 'n hospitaal geneem nadat albei tydens 'n aanval op 'n plaas in die Rashoop-omgewing buite Brits in Noordwes gewond is.
Lt.kol. Pelonomi Makau, provinsiale polisiewoordvoerder, het Donderdag aan Maroela Media gesê drie gewapende mans het Sondag omstreeks 03:00 op die plaas toegeslaan.
"Die 76-jarige man was alleen in die huis toe hy oorval is. Die verdagtes het op geld aangedring. Hy is tydens die voorval in sy heup geskiet en met 'n skerp voorwerp in die bors gesteek," het Makau gesê.
Sy het gesê die man het die verdagtes teengestaan en in 'n stoeiery een van die aanvallers ontwapen. "Hy het met die verdagtes se vuurwapen op hulle geskiet en een van hulle in die rug gewond. Die ander twee het met 'n bedrag geld en 'n selfoon op vlug geslaan."
Die boer het hulp van sy bure ontbied, wat tot sy redding gekom het. Hulle het die verdagte vasgebind. Die boer en die slagoffer is na 'n nabygeleë hospitaal geneem vir behandeling.
Makau kon nie dadelik die boer se toestand bevestig nie.
"Die verdagte is steeds onder polisiebewaking in die hospitaal. Hy sal in die Brits-landdroshof verskyn wanneer hy ontslaan word."
Die Brits-polisie ondersoek 'n saak van poging tot moord en huisbraak. Die soektog na die twee verdagtes wat ontsnap het, duur voort.
Goeie werk oom, goeie werk. Mag jy spoedig herstel.
10/10 my oom. Word gesond.
Wel gedaan. moes baie moed gekos het. wens al ons boere kon so goed daarvan afkom.
Ha ha! 76 jaar, en hoe oud is die sogenaamde "vermeende" aanvaller?
Nee wat, die omies van die 1940's vat nie nonsens nie.
"Die boer en die slagoffer is albei na 'n nabygeleë hospitaal geneem vir behandeling"???? Was die boer dan nie die "slagoffer" nie?